На основу члана 141. став 9. Закона о основама система образовања и васпитања („Службени гласник РС”, бр. 88/17, 27/18 – др. закон, 10/19 и 6/20),

Министар просвете, науке и технолошког развоја доноси

Правилник о изменама и допуни Правилника о степену и врсти образовања наставника, стручних сарадника и васпитача у основној школи за ученике са сметњама у развоју и инвалидитетом

Правилник је објављен у "Службеном гласнику РС - Просветни гласник", бр. 6/2020 од 23.6.2020. године, а ступио је на снагу 24.6.2020.

**Члан 1.**

У Правилнику о степену и врсти образовања наставника, стручних сарадника и васпитача у основној школи за ученике са сметњама у развоју и инвалидитетом („Службени гласник РС – Просветни гласник”, број 17/18), у члану 5. став 2. речи: „7) мастер дефектолог”, замењују се речима: „6) мастер дефектолог”.

Став 3. мења се и гласи:

„Наставници, поред стручне спреме предвиђене у ставу 1. и ставу 2. тач. 1)–4) овог члана морају савладати програм увођења у посао наставника, васпитача и стручног сарадника – приправника који садржи и посебан део програма који се односи на оспособљеност за рад са децом и ученицима са сметњама у развоју и инвалидитетом.”

**Члан 2.**

У члану 7. став 2. реч: „одговарајућу” брише се.

У ставу 4. тачка 5) речи: „Ортооптичко плеоптичке вежбе” замењују се речима: „Ортооптичко плеоптичке вежбе/Функционална процена вида.”

У тачки 6) речи: „Корективна гимнастика”, замењују се речима: „Корективна гимнастика/Корективно-превентивне вежбе и игре”, а у алинеји петој реч: „одговарајућу” брише се.

У тачки 7) алинеја седма реч: „одговарајућу” брише се.

**Члан 3.**

У члану 9. став 2. реч „одговарајућу” брише се.

**Члан 4.**

После члана 12. додаје се члан 12а, који гласи:

**„12а**

Дефектолог са стеченом стручном спремом из члана 7. став 4. тач. 1) и 9) и члана 10. став 1. тачка 4. подтачка 4) (Специјални педагог) и тачка 5. (Логопед) овог правилника, који је изводио наставу, додатну подршку у образовању и васпитању и друге облике образовно-васпитног рада у разредној настави у првом образовном циклусу до дана ступања на снагу Закона о изменама и допунама Закона о основама система образовања и васпитања („Службени гласник РС”, број 10/19) и у школској 2018/2019. години завршио кратак програм студија ради стручног оспособљавања за дипломиране специјалне педагоге и дипломиране логопеде запослене у настави у школама за образовање ученика са сметњама у развоју и инвалидитетом који је Наставно-научно веће Факултета за специјалну едукацију и рехабилитацију Универзитета у Београду усвојио на седници 25. септембра 2018. године и поседује потврду тог факултета о доедукацији дипломираних логопеда и дипломираних специјалних педагога запослених у школама за образовање ученика са сметњама у развоју и инвалидитетом, остварио 30 ЕСПБ бодова и оспособљен за рад у настави у школи за образовање ученика са сметњама у развоју и инвалидитетом, може да изводи наставу, додатну подршку у образовању и васпитању и друге облике образовно-васпитног рада у разредној настави у првом образовном циклусу”.

**Члан 5.**

Овај правилник ступа на снагу наредног дана од дана објављивања у „Службеном гласнику Републике Србије – Просветном гласнику”.

Број 110-00-94/2020-04

У Београду, 18. јуна 2020. године

Министар,

**Mладен Шарчевић**, с.р.